(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΕ΄

Δευτέρα 28 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Κοζάνης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων, σχετικά με την αύξηση του ποσού της συνδεδεμένης ενίσχυσης ανά στρέμμα για τα πορτοκάλια προς χυμοποίηση, σελ.
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του δικαιώματος των ξενοδοχοϋπαλλήλων να λαμβάνουν εφάπαξ με τη συμπλήρωση 20 χρόνων Ασφάλισης και τις νέες μειώσεις της τάξης του 20%, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΚΑΤΣΩΤΗΣ Χ. , σελ.
ΚΟΚΚΑΛΗΣ Β. , σελ.
ΚΟΥΝΤΟΥΡΑ Έ. , σελ.
ΜΠΑΛΩΜΕΝΑΚΗΣ Α. , σελ.
ΠΕΤΡΟΠΟΥΛΟΣ Α. , σελ.
ΣΤΥΛΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΕ΄

Δευτέρα 28 Νοεμβρίου 2016

Αθήνα, σήμερα στις 28 Νοεμβρίου 2016, ημέρα Δευτέρα και ώρα 18.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-11-2016 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΛΔ΄ συνεδριάσεώς του, της Παρασκευής 25ης Νοεμβρίου 2016, σε ό,τι αφορά την ψήφιση στο σύνολο του σχεδίου νόμου: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν.4369/2016, ασυμβίβαστα και πρόληψη των περιπτώσεων σύγκρουσης συμφερόντων και λοιπές διατάξεις»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.2β)

Αλλαγή σελίδας

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν τρεις και δεν θα συζητηθούν αρκετές. Δεν θα συζητηθούν λόγω αναρμοδιότητας αρκετές.

Δεν θα συζητηθεί λόγω αναρμοδιότητας η τρίτη με αριθμό 243/22-11-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, σχετικά με τη λήψη μέτρων για την ολοκλήρωση των εργασιών αποκατάστασης του Καπετανάκειου Σχολείου στο Ηράκλειο Κρήτης. Αρμόδιο είναι το Υπουργείο Οικονομικών.

Επίσης, σε συνεννόηση του ερωτώντος Βουλευτή με τον αρμόδιο Υπουργό δεν θα συζητηθεί η τέταρτη με αριθμό 225/18-11-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών, σχετικά με την αντιμετώπιση των προβλημάτων του Πεδίου του Άρεως.

Επίσης, δεν θα συζητηθεί η δέκατη τρίτη με αριθμό 213/15-11-2016 επίκαιρη ερώτηση δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της Μαρίνας Μεσολογγίου.

Δεν θα συζητηθεί λόγω κωλύματος του ερωτώντος Βουλευτή η πρώτη με αριθμό 32/3-10-2016 ερώτηση των αναφορών και ερωτήσεων του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα βήματα για τη σύσταση του Ενιαίου Φορέα Κοινωνικής Ασφάλισης.

Θα συνεχίσω μετά με τις υπόλοιπες. Συναφές έγγραφο έχει στείλει και η Γενική Γραμματεία της Κυβέρνησης για τις ερωτήσεις που δεν θα συζητηθούν.

Ξεκινάμε με τη δεύτερη με αριθμό 236/21-11-2016 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, σχετικά με την αύξηση του ποσού της συνδεδεμένης ενίσχυσης ανά στρέμμα για τα πορτοκάλια προς χυμοποίηση.

Θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκαλης.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, επανέρχομαι έπειτα από προηγούμενη επίκαιρη ερώτηση μου, την με αριθμό 926/30-05-2016 δηλαδή, μόλις τον περασμένο Μάιο που έχει σχέση με το θέμα επαναυπολογισμού καθώς και της επίσπευσης πληρωμής στους δικαιούχους καλλιεργητές της συνδεδεμένης ενίσχυσης για πορτοκάλια προς χυμοποίηση. Γνωρίζετε ότι νομός μου είναι ένας νομός όπου τα εσπεριδοειδή αποτελούν βασικό πυλώνα, βασικό προϊόν παραγωγής, όπως είναι και η Αργολίδα όπως είναι και η Λακωνία.

Σύμφωνα με την προηγούμενη απάντηση σας, με βάση τον Ευρωπαϊκό Κανονισμό δικαιούχοι για τη συνδεδεμένη ενίσχυση είναι οι αγρότες που παραδίδουν για χυμοποίηση ανά έτος τουλάχιστον επτά τόνους πορτοκάλια ανά εκτάριο. Η αναλογία αυτή υπολογίζεται με βάση το σύνολο των παραδόσεων και το σύνολο των εκτάσεων των πορτοκαλεώνων, που με τη σειρά του προκύπτει από τις δηλώσεις ενιαίας αίτησης ενίσχυσης που καταθέτουν οι παραγωγοί στον ΟΠΕΚΕΠΕ. Το δε ποσό της συνδεδεμένης ενίσχυσης, με βάση τον Ευρωπαϊκό Κανονισμό και τις υπουργικές αποφάσεις, προσδιορίζεται ότι είναι 316 ευρώ ανά εκτάριο, περίπου 31 ευρώ ανά στρέμμα. Το ποσό αυτό οι δικαιούχοι καλλιεργητές θα έπρεπε να το έχουν εισπράξει εντός του Ιουνίου.

Κύριε Υπουργέ, ο Ευρωπαϊκός Κανονισμός 639/2014 και συγκεκριμένα το άρθρο 53 παράγραφος 2, αναφέρει ρητά –και το επαναλαμβάνω για να το ακούσουμε και να το ακούσουν οι ενδιαφερόμενοι- ότι η συνδεδεμένη ενίσχυση προκύπτει από τον λόγο του ετήσιου ποσού που διατίθεται για τη συγκεκριμένη ενίσχυση είτε προς τα στρέμματα αναφοράς -ενδεικτική τιμή, λοιπόν, όπως έχει αποφασίσει η ηγεσία του Υπουργείου Αγροτικής Ανάπτυξης και Τροφίμων- είτε τα επιλέξιμα καλλιεργηθέντα του συγκεκριμένου έτους -πραγματική τιμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε μισό λεπτό τελειώνω, κυρία Πρόεδρε.

Σύμφωνα, λοιπόν, με την ΚΥΑ ο συνολικός ετήσιος προϋπολογισμός για συνδεδεμένη ενίσχυση για τα πορτοκάλια προς χυμοποίηση για το έτος 2015 ανέρχεται στα 9 εκατομμύρια ευρώ.

Ωστόσο, ενώ τα ενεργοποιημένα στρέμματα είναι μόλις εκατόν δέκα πέντε χιλιάδες, τα στρέμματα αναφοράς είναι διακόσιες ογδόντα πέντε χιλιάδες στρέμματα, το Υπουργείο σας επιλέγει να πληρώσει τη συγκεκριμένη ενίσχυση με βάση την ενδεικτική τιμή. Ως αποτέλεσμα αυτής της απόφασης, της δικής σας υπουργικής απόφασης, σχεδόν τα 2/3 του συνολικού ετήσιου προϋπολογισμένου ποσού θα μείνει αδιάθετο. Δεδομένου μάλιστα ότι οι πόροι αυτοί δεν μπορούν να χρησιμοποιηθούν για άλλες ανάγκες, επιστρέφονται στην Ευρωπαϊκή Ένωση και δεν μένουν στην Ελλάδα.

Ερωτάστε, λοιπόν, κύριε Υπουργέ, προτίθεστε να εφαρμόσετε τη δυνατότητα υπολογισμού της συνδεδεμένης ενίσχυσης που παρέχει η Ευρωπαϊκή Ένωση με βάση τον λόγο του προϋπολογισμού προς τα επιλέξιμα εκτάρια;

Ποια θα είναι η συνδεδεμένη ενίσχυση ανά στρέμμα για τα πορτοκάλια προς χυμοποίηση για το έτος 2015; Έχει καταβληθεί στους δικαιούχους και σε τι ποσό;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κόκκαλη, έχετε τρία λεπτά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ, κυρία Πρόεδρε.

Κύριε Βουλευτά, το ενδιαφέρον για τον νομό σας όντως είναι αμείωτο -και καλά κάνετε- πρέπει, όμως, να πούμε κάποια πράγματα, τα οποία προβλέπονται από συνθήκες και από νόμους.

Να ξεκινήσουμε, γιατί εν αρχήν ην ο λόγος, από τον κανονισμό 1307/2013, ο οποίος προβλέπει τη συνδεδεμένη ενίσχυση, η οποία συνδεδεμένη ενίσχυση δεν είναι μόνο για τα πορτοκάλια, είναι και για άλλα προϊόντα. Τι λέει; «Τα κράτη-μέλη μπορούν να χορηγούν συνδεδεμένη στήριξη σε γεωργούς σύμφωνα με τους όρους του παρόντος. Η συνδεδεμένη στήριξη μπορεί να χορηγείται μόνο σε εκείνους τους τομείς όπου συγκεκριμένα είδη γεωργικής δραστηριότητας ή συγκεκριμένοι γεωργικοί τομείς αντιμετωπίζουν ορισμένες δυσκολίες».

Εν συνεχεία, ο κανονισμός του 2014 τον οποίο επικαλείστε, εξειδικεύει επακριβώς τους τρόπους. «Τα κράτη-μέλη», στο άρθρο 53, «καθορίζουν τα κριτήρια επιλεξιμότητας για τα μέτρα συνδεδεμένης στήριξης. Οι εκτάσεις και αποδόσεις καθορίζονται από τη μέγιστη απόδοση στην καλλιεργούμενη έκταση».

Εν συνεχεία, τα πιο κάτω άρθρα αναφέρουν τις κυρώσεις σε περίπτωση που υπερβεί κάθε κράτος-μέλος αυτή τη συνδεδεμένη στήριξη. Ειρήσθω εν παρόδω, οι λέξεις «συνδεδεμένη στήριξη» δεν σημαίνουν αποκατάσταση του εισοδήματος, αλλά είναι μια στήριξη, το λέει και η ίδια η λέξη.

Όντως, στον νομό Άρτας παρουσιάστηκε το φαινόμενο τα τελευταία χρόνια να έχει μειωθεί η παράδοση των εσπεριδοειδών προς χυμοποίηση. Η ελληνική Κυβέρνηση όντως κατ’ εξουσιοδότηση, καθ’ εφαρμογήν του συγκεκριμένου ευρωπαϊκού κανονισμού, επέλεξε την ενδεικτική τιμή. Από τις διακόσια ογδόντα χιλιάδες εκτάρια πορτοκάλια απεδείχθη ότι αυτοί που δήλωσαν για χυμοποίηση ήταν εκατόν δέκα.

Τι είπε, όμως, η Κυβέρνηση; Ότι για αυτούς που θέλουν να παραδώσουν τα πορτοκάλια για χυμοποίηση, πρέπει να υπάρχουν κάποιες ορισμένες προϋποθέσεις, όπως τιμολόγια για να τα παραδίδουν στον αγροτικό συνεταιρισμό. Και αυτοί ήταν τριάντα εννέα χιλιάδες δικαιούχοι. Ουσιαστικά με την ερώτησή σας λέτε να μοιραστούν το ποσό των 9 εκατομμυρίων ευρώ οι τριάντα εννέα χιλιάδες, εάν δεν κάνω λάθος.

**ΓΕΩΡΓΙΟΣ ΣΤΥΛΙΟΣ:** Αυτό λέω.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Αυτό, κύριε Στύλιο, δεν προβλέπεται και είναι παράνομο. Τα λάθη του παρελθόντος αυτή η Κυβέρνηση δεν πρόκειται να τα επαναλάβει. Δεν πρόκειται να δώσουμε «πακέτο Χατζηδάκη» και να καλούμαστε να το επιστρέψουμε. Έχουν περάσει ανεπιστρεπτί τέτοιου είδους διαδικασίες. Πρώτον, γιατί δεν προβλέπεται από τον ευρωπαϊκό κανονισμό.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Μισό λεπτό, κυρία Πρόεδρε.

Δεύτερον, η συνδεδεμένη σε άλλα προϊόντα είναι η εξής, γιατί σύμφωνα με το δικό σας σκεπτικό, κύριε Στύλιο, η συνδεδεμένη θα φτάσει στα 244 ευρώ το στρέμμα, έτσι; Έτσι πιστεύω εγώ. Όταν το ροδάκινο έχει 16 ευρώ, η ντομάτα έχει 55 ευρώ και το σιτάρι έχει 4 ευρώ, διότι γι’ αυτό λέγεται στήριξη.

Κυρία Πρόεδρε, θα πω περισσότερα στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Στύλιο, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κυρία Πρόεδρε. Ευχαριστώ πολύ και για την ανοχή στο πρώτο μέρος.

Κύριε Υπουργέ, εγώ βρίσκομαι στην ελληνική Βουλή για να επισημαίνω τις δικές σας παραλείψεις και τα δικά σας σφάλματα. Δεν είναι προσωπικά δικά σας, είναι της πολιτικής ηγεσίας του Υπουργείου Αγροτικής Ανάπτυξης και Τροφίμων. Στην προηγούμενη ερώτηση την οποία είχα καταθέσει, πάλι δεν ήλθε ο κ. Αποστόλου να απαντήσει. Έστειλε τον τότε Υφυπουργό που εσείς έχετε πάει στη θέση του, τον κ. Μπόλαρη και πάλι ο κ. Μπόλαρης είπε άλλα πράγματα, πέρα από την ουσία. Μαζί προχωρήσαμε λίγο στην ουσία του θέματος το οποίο συζητάμε.

Άρα, λοιπόν, σας λέω ότι ο κ. Αποστόλου στρέφει την πλάτη του στους παραγωγούς πορτοκαλιών στην Άρτα, στη Λακωνία και στην Αργολίδα. Γιατί και στους άλλους δύο νομούς; Διότι ο κ. Ανδριανός μετά από τη δική μου επίκαιρη ερώτηση τον Μάιο του 2016, κατέθεσε απλή ερώτηση. Δεν έχει δοθεί μέχρι σήμερα απάντηση στον κ. Ανδριανό. Ο κ. Δαβάκης, Βουλευτής Λακωνίας, έκανε κι αυτός την ίδια ερώτηση πριν από μένα και πριν από τον κ. Ανδριανό και η απάντηση ήταν ότι δίνει τη δυνατότητα ο ευρωπαϊκός κανονισμός από τον Υπουργό, από τον κ. Αποστόλου, να τροποποιηθεί η απόφαση.

Μιας και μπήκαμε στην ουσία, έρχομαι, λοιπόν, τώρα να σας πω ότι το πραγματικό ποσό που υπολογίζετε για τα πορτοκάλια από 31 ευρώ το στρέμμα προς χυμοποίηση είναι 80, δεν είναι 240. Κάντε σωστά τη διαίρεση.

Δεύτερον, έρχομαι να σας πω ότι στη βιομηχανική ντομάτα, ενώ είναι 28 ευρώ η ενδεικτική τιμή, με υπουργική απόφαση του κ. Αποστόλου και του Υπουργείου Αγροτικής Ανάπτυξης δίνεται 55 ευρώ η ενδεικτική τιμή. Στα ζαχαρότευτλα, ενώ είναι 37 ευρώ, πηγαίνει στα 53. Στα σπαράγγια, ενώ είναι 38, στα 102. Έχω και άλλα παραδείγματα να σας πω. Άρα, λοιπόν, έχετε δύο μέτρα και δύο σταθμά.

Επίσης, έχω να σας πω ότι ο Υπουργός, ο κ. Αποστόλου, μού επιβεβαιώνει την πρώτη μου πρόταση ότι στρέφει την πλάτη στους παραγωγούς πορτοκαλιών. Έχει τροποποιήσει την απόφαση για τη βιομηχανική ντομάτα, την έχει τροποποιήσει για το ροδάκινο. Τι κάνει, λοιπόν, ο κ. Αποστόλου; Δεν έρχεται στην ελληνική Βουλή.

Δεν είναι, όμως, προσωπικό το θέμα. Είναι θέμα ότι ο ΣΥΡΙΖΑ και οι ΑΝΕΛ δεν ενδιαφέρονται να στηρίξουν τη χυμοποίηση σε βάρος άλλων, γειτονικών χωρών οι οποίες είναι πιο ανταγωνιστικές σ’ αυτό τον τομέα. Γνωρίζετε ότι η Βουλγαρία είναι πιο εξαγωγική χώρα στα εσπεριδοειδή σε σχέση με την Ελλάδα; Μήπως κάτι στραβό γίνεται;

Κάτι τελευταίο θα σας πω, κύριε Υπουργέ: Η δική μου ερώτηση έχει κατατεθεί τον Μάιο. Είπα τότε στον κύριο Υπουργό: «Δώστε τη δυνατότητα». Με τις προϋποθέσεις που ζητάτε εμείς θέλουμε τους πραγματικούς παραγωγούς, αυτοί να πάρουν το βοήθημα, να πάνε να δηλώσουν αν έχουν παραστατικά, αν έχουν μεταφορικά είτε στη βιομηχανία, είτε στην ομάδα παραγωγών είτε στον έμπορο είτε οπουδήποτε. Δεν είπαμε να γίνει χωρίς να υπάρχουν στοιχεία.

Αυτούς οι οποίοι είναι πραγματικοί παραγωγοί και έχουν στοιχεία πρέπει να τους επιβραβεύσετε διότι σήμερα, κύριε Υπουργέ, υπερφορολογείτε τους Έλληνες αγρότες, φορολογείτε τις επιδοτήσεις, τους οδηγείτε να εγκαταλείψουν την ύπαιθρο.

Σας θυμίζω ότι η ύπαιθρος ήταν αυτή η οποία στήριξε τη χώρα στις δύσκολες στιγμές και αυτή θα ξανακληθεί να την ξαναστηρίξει, αλλά δυστυχώς εσείς είστε εναντίον των ανθρώπων που δουλεύουν σ’ αυτή.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, επειδή είπατε ότι ο κ. Μπόλαρης είπε άλλα, έχω τα Πρακτικά μαζί μου. Αναφέρει ο κ. Μπόλαρης σε απάντηση δικής σας ερώτησης: «Επομένως με βάση τα δεδομένα αυτά, διαδικασία αλλαγής του τρόπου πληρωμής με βάση τον ευρωπαϊκό κανονισμό δεν υπάρχει». Μπορείτε να καταλάβετε ότι αν αυξηθεί η συνδεδεμένη, αυτό είναι παράνομο σύμφωνα με τον ευρωπαϊκό κανονισμό; Αυτό είναι το πρώτο.

Δεύτερον …

**ΓΕΩΡΓΙΟΣ ΣΤΥΛΙΟΣ:** Έχω τις αποφάσεις του κ. Αποστόλου για τη βιομηχανική ντομάτα. Συγγνώμη που σας διακόπτω, αλλά …

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Εσείς προτιμάτε…

**ΓΕΩΡΓΙΟΣ ΣΤΥΛΙΟΣ:** Δεν θα έχουμε ποινές εκεί;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μη διακόπτετε.

**ΓΕΩΡΓΙΟΣ ΣΤΥΛΙΟΣ:** Έχει υπογράψει αποφάσεις ο κύριος Υπουργός.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Στύλιε, μη με διακόπτετε. Είναι ρητορική η ερώτηση. Εσείς προτιμάτε, κύριε Στύλιε, να δώσουμε βάση στη χυμοποίηση εις βάρος των παραγωγών του νωπού προϊόντος; Και μετά ποιος θα παράγει πορτοκάλια; Γι’ αυτό λέγεται στήριξη, όχι αποκατάσταση. Εάν φτάσει 200 ευρώ και 244 ευρώ η συνδεδεμένη, κανένας παραγωγός δεν θα ενδιαφέρεται να παράγει και να πουλήσει πορτοκάλια.

Όσο για το 2016 στο δεύτερο σκέλος της ερώτησης, να σας απαντήσω ότι ο προϋπολογισμός αυξάνεται στα 11 εκατομμύρια ευρώ.

Η ενίσχυση θα καταβληθεί μετά την έκδοση της απόφασης του Υπουργού Αγροτικής Ανάπτυξης. Αυτό το χρονικό διάστημα που τρέχει είναι κρίσιμο, γιατί οι παραγωγοί της Άρτας τώρα πρέπει να ενημερωθούν, προκειμένου να εφαρμόσουν όσα προβλέπει η σχετική υπουργική απόφαση, και τα τιμολόγια να παραδοθούν στους οικείους αγροτικούς συνεταιρισμούς.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να διαβάσω κι άλλες ερωτήσεις που δεν θα συζητηθούν λόγω απουσίας των αρμοδίων Υπουργών στο εξωτερικό:

Κατ’ αρχάς, η πρώτη με αριθμό 241/22-11-2016 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττική, δεν θα συζητηθεί λόγω απουσίας του κ. Βασιλειάδη.

Επίσης δεν θα συζητηθεί λόγω απουσίας του κ. Βασιλειάδη, η δέκατη με αριθμό 186/8-11-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Πολιτισμού και Αθλητισμού και Εσωτερικών, σχετικά με την κατάσταση που επικρατεί στα εθνικά αθλητικά κέντρα και τα δημοτικά αθλητικά κέντρα.

Επίσης, δεν θα συζητηθεί λόγω απουσίας του κ. Βασιλειάδη η ενδέκατη με αριθμό 216/15-11-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς την Υπουργό Πολιτισμού και Αθλητισμού, σχετικά με την απόφαση του Συμβουλίου της Επικρατείας για τον καταλογισμό 30.000.000 ευρώ στους 32 καταδικασθέντες του παγκοσμίου στίβου «Αθήνα 1997».

Η έκτη με αριθμό 239/21-11-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Γεωργίου Γερμενή προς τον Υπουργό Εσωτερικών, σχετικά με τη «δολοφονική επίθεση από παρακρατικά τάγματα εφόδου σε Βουλευτή του ελληνικού Κοινοβουλίου», δεν θα συζητηθεί λόγω απουσίας στο εξωτερικό του κ. Νικολάου Τόσκα.

Επίσης, δεν θα συζητηθεί λόγω απουσίας στο εξωτερικό του κ. Νικολάου Τόσκα η όγδοη με αριθμό 238/21-11-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Ιάσονα Φωτήλα προς τον Υπουργό Εσωτερικών, σχετικά με την προστασία των πολιτών και της δημόσιας περιουσίας από τους κουκουλοφόρους.

Θα συζητηθεί τώρα η ένατη με αριθμό 233/21-11-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του δικαιώματος των ξενοδοχοϋπαλλήλων να λαμβάνουν εφάπαξ με τη συμπλήρωση 20 χρόνων ασφάλισης και τις νέες μειώσεις της τάξης του 20%.

Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κύριε Υπουργέ, πάνω στα θεωρεία είναι οι πρόεδροι των σωματείων της Αθήνας, του συνδικάτου και των επιχειρησιακών σωματείων, οι οποίοι ήταν σε κινητοποίηση, όπως θα γνωρίζετε, καταγγέλλοντας και την Υπουργό την κ. Αχτσιόγλου, η οποία για μια ακόμη φορά αρνήθηκε να τους δει. Την θεωρούν ως killer των ασφαλιστικών και εργασιακών δικαιωμάτων. Εξάλλου, γι’ αυτό επιλέχθηκε, όπως φαίνεται.

Και θέλουν να ακούσουν κι από εσάς τη θέση σας πάνω σε αυτό το σημαντικό ζήτημα. Είναι πολύ καλή σύμπτωση το ότι παρούσα και η κ. Κουντουρά, η Υπουργός Τουρισμού, η οποία έχει εκφραστεί θετικά για το αίτημα. Ας ελπίσουμε να μην είναι έπεα πτερόεντα, αλλά αυτό που είπε να το εννοεί, γιατί αποτελεί μέρος της Κυβέρνησης.

Κύριε Υπουργέ, τα ερωτήματα που σας έχουμε καταθέσει είναι γνωστά. Τι θα κάνετε έτσι ώστε να διατηρηθεί το δικαίωμα απονομής του εφάπαξ βοηθήματος, σύμφωνα με τις προβλέψεις του καταστατικού του ταμείου, με επαναφορά του τρόπου υπολογισμού όπως ήταν πριν το 2012 και αν επεκταθεί σε όλον τον κλάδο.

Επίσης, το εφάπαξ της εικοσαετίας να αποτελεί προκαταβολή και η τυχόν συνέχιση της απασχόλησης και της ασφάλισης των εργαζομένων να αποτελούν την εκκαθάριση κατά τη συνταξιοδότηση κι όχι απλά επιστροφή εισφορών. Και βέβαια, να παρθούν όλα εκείνα τα μέτρα, προκειμένου να σταματήσει αυτή η μεγάλη καθυστέρηση στην απονομή, που έχει ξεπεράσει και τα δύο χρόνια.

Έχουμε πει αρκετά σε σχέση με την εγκύκλιό σας, η οποία υποτίθεται λύνει τη διαφορά της κυβερνητικής επιτρόπου και του διοικητικού συμβουλίου και με μια τέτοια εγκύκλιο καταργείτε ένα δικαίωμα, που είναι από 1950, ένα από τα τελευταία δικαιώματα. Και επειδή είδα κι ένα άρθρο σας σήμερα, που λέτε ότι η κρίση, συνολικά, της οικονομίας πάει μαζί με την κρίση του ασφαλιστικού, κάπως έτσι το είπατε –ή μάλλον για να ακριβολογώ, είπατε «η συρρίκνωση της κοινωνικής ασφάλισης ακολουθήθηκε με τη συρρίκνωση της οικονομίας»- έχω να επισημάνω το εξής: Όμως, εδώ δεν είχαμε συρρίκνωση, όπως ξέρετε πολύ καλά.

Στον τουρισμό έχουμε ρεκόρ αφίξεων, ρεκόρ εσόδων, ρεκόρ κερδών των μεγαλοξενοδόχων. Παρ’ όλα αυτά, όμως, εσείς τους κάνατε κι ένα δωράκι και καταργήσατε την εικοσαετία. Είναι μια ταξική πολιτική, είναι μια πολιτική που υπηρετεί τα κέρδη των μεγαλοξενοδόχων, των μεγάλων επιχειρηματικών ομίλων και πρέπει να απολογηθείτε, βεβαίως, στους εργαζόμενους.

Εμείς τους καλούμε να συνεχίσουν τον αγώνα τους, να ανατρέψουν αυτήν την πολιτική, η οποία υπονομεύει τη ζωή τους και καταργεί κάθε δικαίωμα.

Αυτά είχα να πω τώρα, για να μην ξεπεράσω τον χρόνο, και στη δευτερολογία μου θα πω τα υπόλοιπα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κυρία Πρόεδρε.

Κύριε Κατσώτη, η Υπουργός, η κ. Αχτσιόγλου, δεν υπήρχε περίπτωση να αρνηθεί συνάντηση με τους εκπροσώπους των εργαζομένων στον τουρισμό.

Γνωρίζω πολύ καλά τι ήταν εκείνο που κώλυε την οποιαδήποτε μη προγραμματισμένη συνάντηση, γιατί τουλάχιστον αυτό πρέπει να το λέμε, δεν υπήρχε κάποια προγραμματισμένη συνάντηση με την Υπουργό, που δεν τηρήθηκε. Ξέρετε ότι είναι εδώ ο κ. Μοσκοβισί και υπήρχε μια πάρα πολύ σοβαρή και επείγουσα σύσκεψη για τη διαχείριση των θεμάτων, που αφορούν τους εργαζόμενους, όλη την εργατική τάξη, τις συλλογικές συμβάσεις εργασίας και μια σειρά από εργασιακά θέματα. Αυτός ήταν ο λόγος και δεν υπήρχε καμμία διάθεση αποφυγής αυτής της συνάντησης. Προς αποκατάσταση της αλήθειας το λέω αυτό.

Και βεβαίως, το σημερινό μου άρθρο που επικαλεστήκατε, λέει κάτι πάρα πολύ σαφές. Με τέτοια ανεργία, με τέτοια μείωση εισφορών, με τέτοια μείωση μισθολογικών αποδοχών, που είναι πάρα πολύ μικρές, τόσο μικρές που η οποιαδήποτε επιβολή εισφορών σε αυτές οδηγεί σε πενιχρά αποτελέσματα είσπραξης εσόδων, είναι ένα πρόβλημα και βεβαίως, αποδεικνύεται ότι η κοινωνική και η οικονομική ανάπτυξη είναι συνυφασμένη με την ανάπτυξη της κοινωνικής ασφάλισης.

Παραβίασα ανοιχτές θύρες με αυτό που είπα και θα συμφωνείτε κι εσείς, προφανώς, με την ουσία αυτής της σκέψης. Εγώ δεν θα ήθελα να υποστηρίξω τη διατήρηση της διάταξης, που έχει θέσει συγκεκριμένα όρια στην καταβολή του εφάπαξ. Πρόκειται, προφανώς, για την εφαρμογή μιας συγγενικής διάταξης για όλους τους εργαζόμενους, για τους οποίους προβλέπει ο νόμος ότι το εφάπαξ χορηγείται κατά τη συνταξιοδότηση.

Παρατήρησα, με αφορμή και άλλη ερώτηση, που μου είχε υποβληθεί στην Αίθουσα τούτη, ότι πάνω από το 50% των εργαζόμενων ξενοδοχοϋπαλλήλων παίρνει το εφάπαξ γύρω στα σαράντα πέντε με σαράντα επτά έτη ηλικίας –και αυτό σημαίνει ότι έχουν συμπληρώσει εικοσαετία- από τα οποία προβλέπεται από το καταστατικό ότι τα δεκαπέντε συνεχή έτη ασφάλισης και τα είκοσι συνολικά πρέπει να έχουν συντρέξει για να πάρουν αυτήν την προϋπόθεση.

Με μία εκτίμηση, κατ’ αρχήν, εκείνο που βγαίνει ως συμπέρασμα είναι ότι έχουμε μια λήψη του εφάπαξ σε χρόνους τέτοιους που, πραγματικά, δεν υπάρχουν πουθενά αλλού. Θα μου πείτε, και γιατί να μην διατηρηθεί αυτό; Είναι ένα ζήτημα το οποίο, ήδη, έχω δηλώσει ότι πρέπει να το δούμε με μεγάλη προσοχή.

Έχει μεγάλη σημασία να δημιουργούμε μια υγιή βάση στα αποθεματικά της κοινωνικής ασφάλισης. Εγώ δεν παραγνωρίζω τα προβλήματα, τα οποία επισημάνατε, δεν τα αγνοώ και δεν τα πετάω στην άκρη ως μη άξια παρατήρησης και εκτίμησης.

Εκείνο, όμως, που έχω ξαναπεί είναι ότι αυτήν τη στιγμή εκκρεμούν πέντε χιλιάδες εφάπαξ από παλιά, πέντε χιλιάδες εφάπαξ δεν προβλέπεται να χορηγηθούν νωρίτερα από τα δύο χρόνια με τους ρυθμούς τους επιταχυμένους, με την επιτάχυνση που έχουμε επιβάλει. Επομένως, έχουμε μπροστά τον χρόνο να εκτιμήσουμε τα πράγματα και να δούμε σε ποια βάση πρέπει να δούμε το ζήτημα του εφάπαξ με την ιδιαιτερότητα που το λέτε.

Το έχω πει και άλλη φορά, σας το έχω πει νομίζω και προσωπικά, αλλά δεν μπορούμε στη φάση αυτή που βρισκόμαστε να προχωρήσουμε σε μεταβολές του υπάρχοντος πλαισίου. Θα διορθώσω πάντως την εκτίμησή σας: Δεν πρόκειται για μια μείωση 20%. Είναι η διαφορά του συντελεστή 70% που ίσχυε και πήγε στο 60%, επιφέρει μια μεταβολή γύρω στο 14% ως μείωση, η οποία όμως δεν είναι και πραγματική. Δεν είναι πραγματική, διότι δεν παίρνετε υπόψη σας ότι εμείς καταργήσαμε τον συντελεστή βιωσιμότητας του νόμου Βρούτση και καταργήσαμε και τον συντελεστή GK, που εξαρτούσε τη χορήγηση εφάπαξ, ανάλογα με το σύνολο των συμφωνιών, που αθροιζόταν κάθε φορά.

Είναι μαθηματικοί τύποι για να τους αναλύω ειδικότερα εδώ, όμως αυτοί οι μαθηματικοί τύποι οδηγούσαν σε μια βαθμιαία όλο και μεγαλύτερη μείωση των εφάπαξ μάλιστα, με έναν απρόβλεπτο τρόπο. Αυτό το καταργήσαμε. Συνεπώς, δεν μπορεί να γίνει σύγκριση με τις προηγούμενες διατάξεις και τις τωρινές.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κάνατε είπατε έναν υπολογισμό και είδατε ότι ο μέσος όρος στην εικοσαετία είναι τα σαράντα επτά έτη. Μήπως έχετε κάποια στατιστικά στοιχεία για το πόσοι είναι αυτοί που διατηρούν την εργασία τους πάνω από τα σαράντα επτά έτη; Το γνωρίζετε ότι απολύονται πάνω από τα τριάντα πέντε, είναι αντιτουριστικοί και δεν είναι αποδεκτοί σε αυτόν τον κλάδο; Το ξέρει η κυρία Υπουργός δίπλα, μπορεί να σας το πει.

Κάντε, λοιπόν, μια τέτοια στατιστική να δείτε, αλλά κάνατε μόνο αυτή που συμφέρει την πολιτική σας, η οποία ενισχύει το μεγάλο κεφάλαιο και τις ανάγκες του, γιατί αυτή είναι η γραμμή σας μια ταξική πολιτική. Ισοπεδώνετε κάθε ασφαλιστική προσδοκία των εργαζομένων, γιατί και αυτό είναι όρος για τη δημιουργία του φιλικού περιβάλλοντος απέναντι στους επενδυτές, να μειωθεί συνολικά η τιμή της εργατικής δύναμης, η οποία βέβαια, πέρα από τον μισθό έχει την ασφάλιση, έχει την υγεία, την παιδεία, την πρόνοια, έχει όλα αυτά τα επιδόματα, τα οποία έχουν κατακτηθεί χρόνια τώρα μέσα από σκληρούς αγώνες.

Εμείς, είμαστε βέβαιοι ότι οι ανατροπές δεν σταματάνε εδώ. Ήδη, εξαγγέλλετε και άλλο άνοιγμα του ασφαλιστικού από 1-1-2017 με νέα μέτρα, με νέο υπολογισμό των συντάξεων, όπου και εκεί οι συνταξιούχοι θα δουν παραπέρα μειώσεις των συντάξεων, των εφάπαξ, των άλλων παροχών στην υγεία και στην πρόνοια.

Κύριε Υπουργέ, δεν πρόκειται να πείσετε τους εργαζόμενους ότι αυτό γίνεται για το καλό τους. Για το καλό τους, δηλαδή, καταργείτε ένα δικαίωμα, που τους έδινε τη δυνατότητα σε αυτήν τη δύσκολη φάση της ζωής τους, που απολύονται, που είναι στα αζήτητα, που δεν τους παίρνει κανείς στη δουλειά, που είχαν ένα απόθεμα από την αποταμίευσή τους τόσα χρόνια εσείς τους λέτε «θα πηγαίνετε και θα ψάχνετε στα σκουπίδια για να τρώτε».

Αυτό κάνετε και είστε εχθρός τους, υπονομεύετε τη ζωή τους και θα μείνετε στην ιστορία σαν ένας με το όνομα «Πετρόπουλος», ο οποίος κατάργησε ένα δικαίωμα που το είχαν από το ’50, Πετρόπουλος βέβαια της Κυβέρνησης ΣΥΡΙΖΑ, της δεύτερη φορά Αριστεράς. Δεν τόλμησε να το κάνει καμμία κυβέρνηση. Ο Σιούφας το έκανε το 1992 για τρεις μήνες και το επανέφερε.

Και έρχεστε εσείς σήμερα και καταργείτε από έναν κλάδο που είναι σε ανάπτυξη, τον προβάλλετε σαν πιλότο με τι όμως; Με εργασιακές σχέσεις «ζούγκλα». Σήμερα είναι πολλά τα δημοσιεύματα, που μιλούν για τις εργασιακές σχέσεις στον κλάδο αυτόν, που πρέπει να ντρέπεστε και εσείς και η κ. Κουντουρά, που είναι δίπλα και όλη η Κυβέρνησή σας!

Διότι τι κάνετε; Λέτε: «Οι προηγούμενοι ήταν χειρότεροι. Εμείς τι κάνουμε; Εμείς τα κάνουμε λιγότερο χειρότερα απ’ ό,τι θα τα έκαναν οι προηγούμενοι». Και με αυτά θέλετε να πείσετε τους εργαζόμενους, τον λαό;

Η ανατροπή αυτής της πολιτικής είναι μονόδρομος για τους εργαζόμενους και τα λαϊκά στρώματα. Δεν μπορείτε να ικανοποιήσετε καμμία από τις ανάγκες του. Αντίθετα, ικανοποιείτε όλες τις ανάγκες του μεγάλου κεφαλαίου για πολύ φθηνή εργατική δύναμη. Και αυτό δεν θα το επιτρέψουν οι εργαζόμενοι. Ήδη –αν θέλετε- εδώ υπάρχουν δείγματα ότι συσπειρώνονται στα σωματεία τους, ότι συμμετέχουν παρά την τρομοκρατία.

Κι εμείς θέλουμε να χαιρετήσουμε και τη ημερινή κινητοποίηση, που είναι μια προετοιμασία για την κινητοποίηση στις 8 Δεκεμβρίου, που θα είναι μια απεργία μαζική, καθολική, που θα δώσει απάντηση και σε εσάς και στην Κυβέρνηση συνολικά για όλη αυτήν την πολιτική και στα εργασιακά και στα ασφαλιστικά και στην υγεία και στην παιδεία και σε κάθε πτυχή της ζωής του εργαζόμενου και της λαϊκής οικογένειας, που σήμερα, δυστυχώς υπονομεύεται για να μπορεί να στηριχθεί η καπιταλιστική ανάκαμψη, η καπιταλιστική κερδοφορία.

Με αυτά, εμείς σας καλούμε, έστω και την τελευταία στιγμή, να αποσύρετε αυτήν την εγκύκλιο και βεβαίως, να υλοποιήσετε τα αιτήματα των εργαζομένων, που είναι αυτά τα ερωτήματα που είπαμε στην αρχή, δηλαδή να διατηρηθεί η εικοσαετία, να επεκταθεί σε όλον τον κλάδο, να είναι σαν προκαταβολή του εφάπαξ και βεβαίως, ο χρόνος αυτός, που λέτε ότι δεν μπορεί να γίνει αλλιώς, να μειωθεί, ώστε να καταβάλλεται το εφάπαξ σε πολύ λιγότερο χρόνο στους εργαζόμενους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καλά για μένα, αλλά για την κ. Κουντουρά που είπατε τόσο καλά λόγια, γιατί τα πήρατε πάλι πίσω; Είπατε ότι στηρίζει.

**ΧΡΗΣΤΟΣ ΚΑΤΣΩΤΗΣ:** Έπεα πτερόεντα, αυτό είπα!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν είπε η κ. Κουντουρά τίποτα διαφορετικό, ώστε να πείτε ότι κάτι πρέπει να κάνετε. Κρίμα!

**ΧΡΗΣΤΟΣ ΚΑΤΣΩΤΗΣ:** Στηρίζει! Αλλά πώς;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, αυτό που έκανα -και για να είναι σαφές και στους φίλους που παρακολουθούν από τα θεωρεία- δεν ήταν μια νομοθέτηση με την πράξη μου αυτή, την οποία επικαλείστε.

**ΧΡΗΣΤΟΣ ΚΑΤΣΩΤΗΣ:** Ακόμα χειρότερα!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας εξηγήσω τι ήταν αυτό.

Επέλυσα μια διαφωνία της κοινοτικής επιτρόπου, προκειμένου γρήγορα να αρχίσει να καταβάλει εφάπαξ το ΤΑΠΙΤ, γιατί είχε να καταβάλει από τον Αύγουστο του 2013, πράγματι μειωμένο κατά τους τρόπους που σας είπα, με βάση τον συντελεστή αναπλήρωσης που άλλαξε, όχι όμως τόσο μειωμένο ή εξαφανισμένο εφάπαξ που θα προέκυπτε, αν τηρούσαμε τον κανόνα του κ. Βρούτση.

**ΧΡΗΣΤΟΣ ΚΑΤΣΩΤΗΣ:** Είναι σαν τις συντάξεις, ότι δεν θα μειωθούν!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, μιλάω για πραγματικά δεδομένα. Επομένως, θα ήταν λάθος να κρατήσω, ειδικά τους ξενοδοχοϋπαλλήλους, χωρίς εφάπαξ, διότι αυτό θα συνέβαινε. Νομικά και διοικητικά ως πράξη η επίλυση της διαφοράς θα κωλυόταν και δεν θα προχωρούσε η διαδικασία έκδοσης εφάπαξ και αυτό δεν θα ωφελούσε φυσικά τους εργαζόμενους.

**ΧΡΗΣΤΟΣ ΚΑΤΣΩΤΗΣ:** Τι επιχείρημα είναι αυτό;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έτσι είναι. Δείτε το. Είναι αλήθεια αυτό. Δεν είναι θέμα επιχειρήματος.

**ΧΡΗΣΤΟΣ ΚΑΤΣΩΤΗΣ:** Τι αλήθεια;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έπρεπε να προχωρήσει η έκδοση εφάπαξ. Η εθνική αναλογιστική αρχή δεν θα μπορούσε να κάνει τίποτα αν δεν έκανε αυτήν την πράξη.

Εξήγησα και νωρίτερα το εξής: Έχουμε ένα πρόβλημα αναμονής ήδη πέντε χιλιάδων συσσωρευμένων αιτήσεων. Έχουμε μπροστά μας την περίοδο τη χρονική που θα απαιτηθεί για να ικανοποιηθούν. Και εξήγησα ότι θα έχουμε τη δυνατότητα να σταθμίσουμε τα πράγματα, ώστε να τα δούμε στο επίπεδο που θέλουμε να πετύχουμε τις αποδόσεις στην κεφαλαιοποίηση αποθεματικών, την οποία φαντάζομαι ότι κι εσείς θα θέλατε να υπάρξει, επιτέλους, γιατί δεν έχουμε καθόλου αποθεματικά στην κοινωνική ασφάλιση. Στο πλαίσιο αυτό να το δούμε.

Όμως πρέπει να τονίσω ότι περίπου δύο χιλιάδες τριάντα επτά απ’ αυτά τα εφάπαξ, τα πέντε χιλιάδες που θα ικανοποιηθούν, είναι με εικοσαετία και για ξενοδοχοϋπαλλήλους κάτω των ορίων ηλικίας, χωρίς συνταξιοδότηση δηλαδή. Ήδη αυτό το εφαρμόζουμε και κάνουμε μια πρόβλεψη στον νόμο να μην παρασυρθούν στα γενικά όρια όλοι οι ασφαλισμένοι και όσοι είχαν υποβάλει αίτηση μέχρι 12 Μαΐου του 2016 να μπορούν να ικανοποιηθούν, ανεξαρτήτως του αν συμπλήρωσαν τις προϋποθέσεις συνταξιοδότησης.

Μεριμνούμε, λοιπόν, και βλέπουμε μερικά ζητήματα. Δεν μπορούμε, όμως, να δεχτούμε ούτε και εσείς δέχεστε -και δεν θέλω να προκαλέσω αντίδραση από μέρους σας, γιατί προφανώς δεν το αποδέχεστε, παρ’ όλο που το λέτε- ότι το εφάπαξ συντελούσε στην αντιμετώπιση των προβλημάτων που φέρνει η ανεργία στους ξενοδοχοϋπαλλήλους. Την ανεργία πρέπει και οφείλουμε να την χτυπήσουμε.

**ΧΡΗΣΤΟΣ ΚΑΤΣΩΤΗΣ:** Ξέρετε, όμως, ότι ούτε οι εργοδότες συμμετέχουν ούτε και ο κρατικός προϋπολογισμός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, το ξέρω.

Πρέπει να χτυπήσουμε την ανεργία. Άλλα μέτρα είναι αυτά που χρειάζονται και οφείλουμε να φροντίσουμε για τα μέτρα αυτά και για τη μαύρη και ανασφάλιστη εργασία στο χώρο των ξενοδοχειακών δραστηριοτήτων, του τουρισμού. Και αυτό είναι μπροστά στο πρόγραμμά μας και θα δείτε ότι θα ενταθούν οι προσπάθειες που θα κάνουμε.

Δείξτε λίγο υπομονή. Τα δείγματα γραφής είναι θετικά, όσον αφορά τουλάχιστον τη φροντίδα που επιδεικνύουμε στο να αντιμετωπίζουμε τα προβλήματα αυτών των ανθρώπων. Η χορήγηση των εφάπαξ ήδη το αποδεικνύει. Σε άλλους χώρους είναι πολύ περισσότερα. Εδώ υπάρχουν δυσκολίες στο σύστημα του ΤΑΠΙΤ. Πιστεύω ότι το επόμενο διάστημα θα βρούμε τους μηχανισμούς εκείνους για να δοθούν πολύ πιο γρήγορα τα εφάπαξ και να δούμε τα άλλα θέματα.

Σας ευχαριστώ πολύ.

**ΧΡΗΣΤΟΣ ΚΑΤΣΩΤΗΣ:** Τα έχετε πάρει όλα. Τι υπομονή να δείξει ο κόσμος; Τα έχετε πάρει όλα!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Κατσώτη. Τα είπατε πιο γλαφυρά.

Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση:

Η πρώτη με αριθμό 237/21-11-2016 επίκαιρη ερώτηση δεύτερου κύκλου του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με το νομικό καθεστώς κυπριακής εταιρίας που συμμετέχει στο μετοχολόγιο της Αυγής Α.Ε..

Επίσης, η δεύτερη με αριθμό 227/18-11-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υγείας, σχετικά με τη συστηματική αποδόμηση του Εθνικού Συστήματος Υγείας, δεν θα συζητηθεί λόγω κωλύματος του Υπουργού.

Επίσης, η τρίτη με αριθμό 232/21-11-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές σχέσεις, που καλούνται να δουλέψουν οι αρχαιολόγοι, δεν θα συζητηθεί λόγω κωλύματος της Υπουργού.

Επίσης, δεν θα συζητηθεί η έβδομη με αριθμό 235/21-11-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζήπρος την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης.

Τέλος, η πέμπτη με αριθμό 240/22-11-2016 επίκαιρη ερώτηση δεύτερου κύκλου του Βουλευτή Πρεβέζης του Συνασπισμού Ριζοσπαστικής Αριστεράς, κ. Κωνσταντίνου Μπάρκα προς την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνδικαλιστικές διώξεις στο Γηροκομείο Αθηνών, δεν θα συζητηθεί λόγω κωλύματος της Αναπληρώτριας Υπουργού.

Θα συζητηθεί τώρα η τελευταία και τρίτη για σήμερα ερώτηση και συγκεκριμένα η δωδέκατη με αριθμό 211/15-11-2016 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς την Υπουργό Τουρισμού, σχετικά με την εισαγωγή νομοθετικού πλαισίου για την αντιμετώπιση της ανεξέλεγκτης επέκτασης του φαινομένου all inclusive στον τουρισμό.

Τον λόγο έχει ο κ. Μπαλωμενάκης για δύο λεπτά.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ πολύ, κυρία Πρόεδρε. Καλησπέρα, κυρία Υπουργέ.

Φυσικά δεν φιλοδοξεί κανείς σε αυτά τα χρονικά πλαίσια να αναπτύξει καν, όχι να εξαντλήσει, αυτό το σύνθετο φαινόμενο. Είναι πραγματικά ένα φαινόμενο οικονομικό, νομικό, κοινωνικό.

Πλην, όμως, η φιλοδοξία αυτής της επίκαιρης ερώτησης είναι να μπορέσει αναπτυχθεί ένας διάλογος, ένας προβληματισμός, διότι οφείλω να σας πω ότι ειδικά φέτος –όπως θα γνωρίζετε- τα παράπονα πολλών μικρών καταστηματαρχών πέριξ των μεγάλων ξενοδοχείων κυρίως έχουν αυξηθεί για την επέκταση του φαινομένου. Και θα πρέπει να γνωρίζετε -είμαι σίγουρος- ότι έχει επεκταθεί σε πολλές μικρές και μεσαίες μονάδες. Και αυτό το τελευταίο γίνεται όχι πάντοτε με τη θέληση των ιδιοκτητών, οι οποίοι εξαναγκάζονται πολλές φορές έξω από τους προγραμματισμούς τους να κάνουν επεκτάσεις και μετασκευές στα ξενοδοχεία τους.

Γνωρίζουμε και θα δεχθούμε ασφαλώς ότι δεν είναι η καλύτερη μορφή τουρισμού ούτε η πιο αποδοτική για την οικονομία της χώρας μας. Πιστεύω ότι ένας μεγάλος αριθμός ασχολούμενων με τον τουρισμό θα συμφωνήσει, ότι ο περιορισμός αυτού του φαινομένου θα ήταν καλός από κάθε πλευρά και θα τόνωνε και την ποιότητα του τουρισμού, αλλά και την οικονομική δραστηριότητα περισσοτέρων κλάδων.

Ορισμένες σκέψεις, όπως γνωρίζετε, έχουν αναπτυχθεί ήδη. Μια σκέψη, για παράδειγμα, θα μπορούσε να είναι ένας χωρικός -δηλαδή με την έννοια του χώρου- προσδιορισμός των περιοχών όπου θα επιτρέπεται αυτή η μορφή τουρισμού.

Άλλη επιλογή θα μπορούσε να είναι η ανάπτυξη μιας μορφής συνεργασιών με τις παρακείμενες επιχειρήσεις, με τη μορφή voucher. Η Ένωση Ξενοδόχων Χανίων –και θα το καταθέσω αυτό το έγγραφο- έχει αναπτύξει μία τέτοια δραστηριότητα με σχετική, όμως, επιτυχία, με έναν αριθμό καταστηματαρχών εστίασης.

(Στο σημείο αυτό ο Βουλευτής κ. Αντώνης Μπαλωμενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλη επιλογή θα μπορούσε να είναι μία ρήτρα προτιμήσεως τοπικών προϊόντων. Ή ακόμα, αν θέλαμε, θα μπορούσαμε να σκεφθούμε και να προγραμματίσουμε όσοι αιτούνται κρατική χρηματοδότηση ή κοινοτική χρηματοδότηση, να δεσμεύονται ότι δεν θα προσχωρήσουν σε αυτήν τη μορφή του τουρισμού. Σε αυτό το περίγραμμα, σε αυτές τις σκέψεις, ήθελα την άποψή σας και θα επανέλθω μετά.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κυρία Υπουργός για τρία λεπτά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πολύ, κύριε συνάδελφε.

Το all inclusive είναι ένας τύπος δημοφιλών πακέτων που έχουν καθιερωθεί και στην Ελλάδα, όπως και στο εξωτερικό, τις τελευταίες δεκαετίες. Είναι ένα προϊόν, όπως πολύ σωστά είπατε, ιδιωτικών συμφωνιών που συνάπτουν τα τουριστικά γραφεία και οι ιδιοκτήτες καταλυμάτων. Δεν πρόκειται για ένα κυρίαρχο μοντέλο, ιδιαίτερα στην πατρίδα μας, και δεν αναπτύσσεται μόνο με αυτόν τον τρόπο, γιατί γνωρίζουμε ότι και οι διεθνείς τάσεις, κυρίως στον τομέα των οικογενειακών διακοπών, εξυπηρετούν συγκεκριμένες απαιτήσεις ταξιδιωτών καθώς καλύπτουν παροχή διαμονής, ημιδιατροφής, πολλές φορές πλήρους διατροφής.

Το Υπουργείο είναι σε συνεργασία με όλες τις περιφέρειες, την τοπική αυτοδιοίκηση, τους φορείς του τουρισμού και τον ιδιωτικό τομέα για το πώς διαμορφώνεται γενικά το τοπίο στην προσφορά αλλά και στη ζήτηση.

Υποστηρίζουμε την αναβάθμιση των τουριστικών επιχειρήσεων με βάση τον διεθνή ανταγωνισμό και δίνουμε έμφαση στην ποιότητα και στην ενίσχυση της ανταγωνιστικότητας και των υπηρεσιών που προσφέρουν, αλλά και στη διασύνδεσή τους με την τοπική κοινωνία. Βεβαίως, έχουμε κάνει επανειλημμένως πολλές μεγάλες διαπραγματεύσεις και συμφωνίες με τους ιδιώτες, με τους ξενοδόχους, προκειμένου –αυτό που είπατε πολύ σωστά- να προωθήσουν το voucher, το οποίο και το έχουν κάνει.

Μπορούμε μόνο να τους ενθαρρύνουμε έτσι ώστε να ενθαρρύνουν και αυτοί με τη σειρά τους τους τουρίστες να επισκέπτονται τον προορισμό, να βγαίνουν έξω από το ξενοδοχείο, να γεύονται την ελληνική κουζίνα, να επισκεφθούν για ψώνια τις τοπικές αγορές, να επισκεφθούν τα μουσεία, τα αξιοθέατα, να δαπανήσουν μέρος του διαθέσιμου προϋπολογισμού τους στις μοναδικές θεματικές εμπειρίες που μπορούν να απολαύσουν στην Ελλάδα.

Η αλήθεια είναι ότι γενικότερα ο ταξιδιωτικός προϋπολογισμός έχει μειωθεί τα τελευταία χρόνια, γι’ αυτό παρατηρείται μία μείωση γενικότερα των δαπανών των τουριστών στους προορισμούς που πηγαίνουν. Παρ’ όλα αυτά προωθούμε θεματικά τουριστικά προϊόντα έτσι ώστε να αναδεικνύεται η ταυτότητα του τόπου και προσπαθούμε να πάρουμε μεγαλύτερο μερίδιο στη διεθνή αγορά των επισκεπτών που θέλουν να γνωρίσουν τον πολιτισμό μας και γενικότερα τα μοναδικά θρησκευτικά μνημεία, αλλά και τις άπειρες δυνατότητες μέσα από τη γαστρονομία, τον θαλάσσιο τουρισμό, τις καταδύσεις.

Ο τουρισμός, ο θρησκευτικός, ο ιαματικός, ο θαλάσσιος, ο πολιτιστικός, ο προπονητικός και όλες αυτές οι μορφές τουρισμού όπου επενδύουμε αποφέρουν περισσότερα έσοδα και έτσι διαχέουν τα οφέλη γενικότερα και την τουριστική ανάπτυξη στην τοπική κοινωνία, δημιουργούν θέσεις εργασίας.

Παράλληλα υποστηρίζουμε προγράμματα και πρωτοβουλίες όπως είναι το ελληνικό πρωινό, έτσι ώστε να παίρνουν και προϊόντα από τις τοπικές κοινωνίες. Μας στηρίζει πολύ και το Ξενοδοχειακό Επιμελητήριο της Ελλάδος, γιατί είμαστε σε άμεση και συνεχή επαφή, ώστε αυτό να διευρύνεται συνεχώς.

Την τελευταία διετία το Υπουργείο έχει χορηγήσει, επίσης, και πολλά σήματα ποιότητας στην ελληνική κουζίνα και είναι κι άλλο ένα κίνητρο γι’ αυτούς ειδικά που έρχονται γιατί το φαγητό στην Ελλάδα είναι δημοφιλές. Βρίσκονται, μάλιστα, και στη διαδικασία έγκρισης, για να ολοκληρωθούν το επόμενο διάστημα πάρα πολλά τέτοια σήματα, γιατί υπάρχει αυτή η δυνατότητα μέσα από τις παγκόσμιες πλατφόρμες ιδιαίτερα στον γαστρονομικό τουρισμό, αλλά και στο shopping, στα ψώνια, στις αγορές, όπου η Ελλάδα έχει γίνει αρκετά δημοφιλής.

Προσπαθούμε, λοιπόν, να εμπλουτίσουμε και να διαφοροποιήσουμε το ελληνικό τουριστικό προϊόν. Οι προσπάθειες που κάνουμε είναι για να τονώσουμε την ευρύτερη οικονομική δραστηριότητα σε κάθε ελληνικό προορισμό, να στηρίξουμε τις τοπικές κοινωνίες και να φέρουμε πρόσθετες πηγές εσόδων. Άρα, επειδή δεν μπορούμε να παρέμβουμε νομοθετικά, αυτό που κάνουμε είναι να ενθαρρύνουμε και να δημιουργούμε τις προϋποθέσεις. Και αυτό κάνουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπαλωμενάκη, έχετε τον λόγο για τρία λεπτά.

**ΑΝΤΩΝΗΣ ΜΠΑΛΩΜΕΝΑΚΗΣ:** Κυρία Υπουργέ, ευχαριστώ κατ’ αρχάς για την απάντησή σας.

Τονίζω ότι η ερώτηση δεν προέρχεται από μια διάθεση δαιμονοποίησης αυτού του φαινομένου. Αντιλαμβάνομαι ότι είναι ένα παγκόσμιο φαινόμενο και γι’ αυτό χρησιμοποίησα τη λέξη «περιορισμός» σε ανεκτά πλαίσια.

Νομίζω ότι απ’ αυτά που είπατε η λέξη-κλειδί ήταν η λέξη ενθάρρυνση, η οποία, επιτρέψτε μου να πω, χρειάζεται συγκεκριμένα μέτρα, μελέτη, πρόγραμμα και κίνητρα προς όλους όσοι θα μπορούσαν να βοηθήσουν.

Αναφορικά τώρα με τα περιθώρια νομοθετικής ή κρατικής παρέμβασης, έχω να σας εισηγηθώ τα εξής: Βεβαίως, υπάρχουν συμφωνίες ιδιωτικού χαρακτήρα. Ασφαλώς, είναι ένας τομέας, όπου το κράτος δεν μπορεί να επεμβαίνει, άνευ ετέρου, γιατί είναι ιδιωτικές συμφωνίες και υπάρχει η αρχή της ελευθερίας των συμβάσεων, το 361 του Αστικού Κώδικα.

Υπάρχουν, όμως, κυρία Υπουργέ, δυνατότητες νομικές, ρήτρες, νόμοι, διατάξεις, που επιτρέπουν μια συνολικότερη θεώρηση. Επιτρέψτε μου να επισημάνω τις εξής τρεις: Πρώτον, το άρθρο 281 του Αστικού Κώδικα, το οποίο φιλοδοξεί να καταπολεμήσει την κατάχρηση της δεσπόζουσας θέσης μιας πλευράς συναλλασσόμενων, όταν γίνεται κατάχρηση δικαιώματος. Υπάρχουν περιπτώσεις, όπου υπάρχουν καταχρήσεις δικαιώματος. Και κάνω μια μικρή παρένθεση, για να σας πω –ίσως θα το έχετε υπ’ όψιν σας- ότι δεν είναι κοινό μυστικό ότι αρκετά χρήματα απ’ αυτές τις συναλλαγές δεν μπαίνουν στην Ελλάδα. Αυτό νομίζω ότι θα πρέπει να το γνωρίζουμε και να το τονίσουμε και να αποτελέσει ένα κίνητρο ακόμα.

Δεύτερη διάταξη που ήθελα να σας υπογραμμίσω είναι η διάταξη του ν.3959/2011, που πραγματικά απαγορεύει ρήτρες και διατάξεις τέτοιες που θα μπορέσουν να φέρουν το ένα μέρος σε μειονεκτική θέση.

Τρίτον, κυρίως, κυρία Υπουργέ, είναι η διάταξη του άρθρου 106 του Συντάγματος, που επιβάλλει στο κράτος να ρυθμίζει την οικονομική δραστηριότητα προς το συνολικό όφελος και όχι μόνο μιας πλευράς.

Αυτές είναι οι γενικές ρήτρες που θα μπορούσαν να αξιοποιηθούν.

Ήθελα να πω ότι πραγματικά είναι πολύ σημαντικό να αναπτυχθεί ο θεματικός τουρισμός, όλα αυτά τα πράγματα και το καταλαβαίνει ο καθένας. Επαναλαμβάνω, όμως, ότι είναι και θέμα μέτρων και θα ήθελα να ζητήσω από το Υπουργείο σας να προσπαθήσει να προκαλέσει έναν προβληματισμό με τους φορείς σε οργανωμένη βάση, με αξιοποίηση των διεθνών προτύπων, των παραδειγμάτων που έχουμε και γενικότερα να μπορέσουμε να λειτουργήσουμε εξισορροπητικά.

Εμείς, που είμαστε από τουριστική περιοχή, έχουμε καλύτερες εικόνες συνήθως καμμιά φορά και από τα παράπονα των μικρών και μεσαίων επιχειρηματιών. Βεβαίως, σεβόμαστε την αυτοτέλεια των συμβάσεων, αλλά νομίζω ότι υπάρχει πεδίο για το δημόσιο, για την Κυβέρνηση, για τις υπηρεσίες του κράτους να παρέμβουν –επαναλαμβάνω- εξισορροπητικά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρία Υπουργέ, έχετε τον λόγο.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Κύριε συνάδελφε, έχετε απόλυτο δίκιο και το καταλαβαίνω. Όμως, πρέπει να είμαστε ανταγωνιστικοί. Το «all inclusive» μέσα από μελέτες που έχουν γίνει και ιδιαίτερα από τους ιδιώτες επιχειρηματίες δείχνει ότι είναι ένα πολύ μικρό ποσοστό στην Ελλάδα, της τάξεως του 10%. Δεν είναι τόσο μεγάλο ώστε να είναι ανησυχητικό.

Αυτοί που προσφέρουν αυτό το προϊόν στη διεθνή πελατεία έχουν στόχο όχι μόνο να διατηρήσουν τους επισκέπτες που επιλέγουν αυτή τη μορφή διακοπών στην Ελλάδα, αλλά να τους γοητεύσουν με τέτοιον τρόπο ώστε να μην επιλέξουν κάποιον άλλο προορισμό.

Η αύξηση των δαπανών απ’ αυτή τη μορφή τουρισμού προέρχεται μέσα από τον συντονισμό και κοινές δράσεις των τοπικών φορέων και των επιχειρήσεων. Και τι κάνουμε; Πρώτον, επιχειρούμε την καλύτερη πληροφόρηση των επισκεπτών για τον προορισμό και τις δυνατότητες που προσφέρει. Δεύτερον, προωθούμε την ιδιαίτερη τουριστική ταυτότητα του προορισμού. Παράλληλα, αναπτύσσουμε κίνητρα και εμπειρίες για τους επισκέπτες εκτός καταλύματος, έτσι ώστε να βγουν, να κάνουν εκδρομές, να φάνε έξω, να ψωνίσουν.

Από την πλευρά μας εργαζόμαστε για να προσφέρουμε περισσότερες επιλογές από το all inclusive. Μπορούμε να ενθαρρύνουμε, αλλά δεν μπορούμε να περιορίσουμε. Συνεργαζόμαστε και με τις περιφέρειες σε κάθε προορισμό με στοχευμένα και ολοκληρωμένα πακέτα, έτσι ώστε να μπορέσουμε να προσελκύσουμε επισκέπτες από τις παραδοσιακές μας αλλά και από τις νέες αγορές που ανοίγουμε, όπως είπατε πολύ σωστά, με τον θεματικό τουρισμό που διαθέτουμε και μέσω του ΕΟΤ, που είναι ο φορέας υλοποίησης της τουριστικής πολιτικής, προωθούμε στοχευμένα στο διεθνές κοινό τις αυθεντικές ταξιδιωτικές εμπειρίες που μπορούν να έχουν και όλα αυτά τα οποία η Ελλάδα μπορεί να προσφέρει ως παγκόσμιος προορισμός 365 μέρες τον χρόνο.

Αυτά τα κίνητρα που προσφέρουμε στους προορισμούς στις τουριστικές επιχειρήσεις της χώρας στις τοπικές κοινωνίες είναι για να έχουν και οι τουρίστες περισσότερες επιλογές και μάλιστα έχουν ανακαλύψει όλοι αυτοί οι ιδιώτες επιχειρηματίες ότι όσο περισσότερο ζουν έξω από το ξενοδοχείο οι πελάτες τους, τόσο πιο πιστοί γίνονται, τόσο πιο –πραγματικά- καλά περνάνε. Και επανέρχονται, γίνονται οι ίδιοι πιστοί τουρίστες και φέρνουν φίλους τους, έτσι ώστε να αυξάνεται το τουριστικό ρεύμα προς την Ελλάδα.

Ο στόχος μας είναι να αναπτυσσόμαστε διαρκώς. Ο τουρισμός δεν μπορεί να έχει περιορισμούς. Πρέπει να εξυπηρετεί κάθε ταξιδιώτη και κάθε επισκέπτη με τον τρόπο που εκείνος επιθυμεί να κάνει τις διακοπές του και ειδικά σε ένα περιβάλλον το οποίο τα τελευταία χρόνια δεν είναι πολύ φιλικό. Βλέπετε ότι υπάρχουν γεωπολιτικές εξελίξεις. Οι τουρίστες θέλουν να ζουν με ασφάλεια τις διακοπές τους και να νιώθουν ότι έχουν τη δυνατότητα να προστατεύσουν την οικογένειά τους και να περάσουν ωραία. Έχουν κάνει μία στροφή στο να πηγαίνουν πιο πολύ με γκρουπ και να είναι λίγο πιο οργανωμένα τα ταξίδια τους.

Από την άλλη, πιο νέοι άνθρωποι οι οποίοι αγαπούν την περιπέτεια είναι αυτοί οι οποίοι επιλέγουν να πηγαίνουν μεμονωμένα και να μη μπαίνουν μέσα σε τουριστικά πακέτα all inclusive. Πιστεύω ότι και οι επενδύσεις που γίνονται –και πολύ σωστά είπατε για τις μικρομεσαίες τουριστικές επιχειρήσεις- γίνονται με τέτοιον τρόπο, ώστε να υπάρχουν εκείνες οι προϋποθέσεις και για να δημιουργούνται θέσεις εργασίας και για να αξιοποιούνται οικονομικά τα τουριστικά πακέτα, ώστε να διαχέεται το όφελος στις τοπικές κοινωνίες. Και αυτό κάνουμε.

Όμως, όπως σας είπα και πριν, είναι ένα κομμάτι το οποίο εμείς μόνο μπορούμε να ενισχύσουμε, να ενθαρρύνουμε, να κατευθύνουμε, να δημιουργήσουμε, όπως λέτε, κίνητρα, το οποίο κάνουμε, αλλά δεν μπορούμε να το επιβάλλουμε. Γιατί είναι μία μορφή τουρισμού, που όπως σας είπα –και επιμένω σε αυτό- δεν είναι κυρίαρχο στοιχείο της πατρίδας μας. Είναι ένα μέρος και δεν είναι μεγάλο μέρος. Είναι ένα 10% με 12%, από τις έρευνες που έχουν γίνει, το συγκεκριμένο all inclusive πλήρους διατροφής και διαμονής. Οι περισσότεροι έχουν αντιληφθεί ότι είναι προς όφελός τους το να ανοίγεται αυτό το κομμάτι έτσι ώστε να εξυπηρετούνται οι τουρίστες και να απολαμβάνουν τις ομορφιές των τοπικών κοινωνιών, αλλά και να έχουν αυτές τις αυθεντικές εμπειρίες, είτε γνωρίζοντας τον τόπο είτε καταναλώνοντας τα προϊόντα του τόπου.

Όμως, καταλαβαίνω αυτό που μου λέτε, έχετε δίκιο. Ό,τι περνάει από το χέρι μας το έχουμε κάνει, αλλά το πιο σημαντικό είναι ότι το έχει καταλάβει και ο ιδιωτικός τομέας και κατευθύνεται προς αυτήν την κατεύθυνση.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθητές και μαθήτριες και τρεις εκπαιδευτικοί συνοδοί από το 5ο Γυμνάσιο Κοζάνης.

Σας καλωσορίζουμε στη Βουλή!

(Χειροκροτήματα απ’ όλες τις πτέρυγες της Βουλής)

Θέλω να σας ενημερώσω ότι σήμερα ήταν μια διαδικασία ερωτήσεων που λέγεται κοινοβουλευτικός έλεγχος, αλλά μόλις τελείωσε. Τουλάχιστον θα δείτε την Αίθουσα όπου γίνονται οι κοινοβουλευτικές μάχες, για να έχετε μια ιδέα για το πού κάθονται οι Βουλευτές -εδώ είναι το Προεδρείο-, μιας και ήρθατε να επισκεφθείτε αυτό το υπέροχο και ιστορικό κτήριο.

Στο σημείο αυτό ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, έχουν διανεμηθεί τα Πρακτικά της Δευτέρας 10 Οκτωβρίου 2016, της Τετάρτης 12 Οκτωβρίου 2016, της Πέμπτης 13 Οκτωβρίου 2016 και της Παρασκευής 14 Οκτωβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς τα Πρακτικά της Δευτέρας 10 Οκτωβρίου 2016, της Τετάρτης 12 Οκτωβρίου 2016, της Πέμπτης 13 Οκτωβρίου 2016 και της Παρασκευής 14 Οκτωβρίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.06΄ λύεται η συνεδρίαση για αύριο, ημέρα Τρίτη 29 Νοεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**